6.12.2022 г.
BG
Официален вестник на Европейския съюз
C 465/5 Вторник, 3 май 2022 r.
Ж.
като има предвид, че използването на потенциала на синята икономика не трябва да служи като претекст за ресурсите на моретата и океаните да се прилагат такива форми на експлоатация и модели на растеж, които вече са се доказали като неустойчиви; като има предвид, че морските и океанските ресурси трябва да се използват в строго съответствие с необходимостта от тяхното добро управление и опазване, без да се променя равновесието на морските екосистеми;
З.
като има предвид, че Директивата за морското пространствено планиране гласи, че държавите членки трябва да вземат предвид взаимодействието на дейности и употреби като аквакултура, риболов и инсталации и инфраструктури за производство на енергия от възобновяеми източници, както и подводни кабели, да насърчават съвместното съществуване на съответните дейности и да прилагат подход, който се основава на екосистемите;
И.
като има предвид, че за да се считат за устойчиви, синята икономика, която се развива в екологичните граници, и следователно не само секторите на рибарството и аквакултурите, а всички засегнати морски сектори, трябва еднакво и всеобхватно да зачитат екологичните, социалните и икономическите стълбове;
Й.
като има предвид, че общата политика в областта на рибарството (ОПОР) има за цел да осигури доброто опазване и управление на морските биологични ресурси и да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както за приноса към гарантирането на доставките на храни,
К.
като има предвид, че ОПОР следва да допринася за растежа на производителността, за достоен стандарт на живот в сектора на рибарството, включително сектора на дребномащабния риболов, както и за стабилни пазари, и следва да гарантира наличието на храна;
Л.
като има предвид, че ЦУР 14 налага необходимостта от опазване на океаните, моретата и морските ресурси и насърчаване на тяхното устойчиво използване, докато в съответствие с ЦУР 2 е наложително да се гарантира продоволствената сигурност; като има предвид, че в подцел 14.1 се определя целта за предотвратяване и значително намаляване до 2025 г. на всички видове замърсяване на морската среда, по-специално от осъществявани на сушата дейности, включително от морски отпадъци и хранителни вещества;
М.
като има предвид, че океанът е от ключово значение за регулирането на климата в глобален аспект и за живота на земята, като произвежда 50 % от кислорода в атмосферата, поглъща около 25 % от произведените от човека емисии на въглероден диоксид и 90 % от излишната топлина в климатичната система;
Н.
като има предвид, че възстановяването, съхранението, опазването и устойчивото използване на морското биологично разнообразие са от основно значение за здравето на океаните, в които живеят милиони видове, за опазването на здравето на планетата, както и за осигуряването на основа за крайбрежните и морските икономически дейности;
О.
като има предвид, че събирането на данни за целите на мониторинга и научната оценка на запасите в моретата и океаните, включително оценката на това дали тези запаси са в рамките на безопасните биологични граници, е от съществено значение за устойчивото им управление;
П.
като има предвид, че значителни части от океаните и морското дъно все още са непроучени, по-специално дълбокото море, и като има предвид, че са необходими допълнителни изследвания, за да се гарантира, че всички дейности в рамките на синята икономика ще бъдат напълно устойчиви;
Р.
като има предвид, че рибарството и аквакултурите са ключови сектори в синята икономика и са важен източник на протеини и микроелементи, които са от съществено значение за безопасността на храните и човешкото здраве;
С.
като има предвид, че морското биологично разнообразие в Европа е под натиск, като голяма част от морските видове и местообитания, на които е направена оценка, са с „неблагоприятен“ или „неизвестен“ природозащитен статус; като има предвид, че загубата на морско биологично разнообразие има значително екологично, а също така и социално-икономическо въздействие върху риболовния сектор, крайбрежните територии и островите и найотдалечените региони на ЕС, поради което е наложително тази загуба да бъде възстановена; като има предвид, че биологичното разнообразие трябва да бъде възстановено в сътрудничество с всички заинтересовани страни, по-специално със сектора на рибарството и научната общност;
Т.
като има предвид, че крайбрежните и островните общности са основни заинтересовани страни в обсъжданията относно потенциала на синята икономика и начините за неговото оползотворяване;